text: Albert Alfonso, solvència contrastada per a la porteria del Vilanova - elPrimer.cat
  Albert Alfonso, com a porter del Valls al camp del Gavà el curs passat // HAVOK
  Solvència contrastada per a la porteria del Vilanova. El conjunt blanc-i-blau ha fitxat Albert Alfonso, que prové del Valls, el segon equip menys golejat del grup 3 de Primera Catalana en la darrera Lliga.
  El seu nom ja havia sonat els darrers estius a l'Alumnes Obrers sense que el porter acabés firmant. Aquest cop sí que han fructificat les converses. Ja havia passat per les categories inferiors del conjunt de la capital del Garraf.
  "Fa molts anys que estic voltant i ara busco jugar més a prop de casa. L'opció del Vilanova m'ha convençut. Tenia una proposta de continuar al Valls, però he valorat la proximitat", diu Albert Alfonso, establert a Cubelles.
  A banda del Valls, on va acumular 2.340 minuts en l'última Lliga, el nou porter blanc-i-blau, de 25 anys, també ha jugat amb el Lleida B, l'Igualada i el Tàrrega.
  Adam, Sergio Ximénez i Iván Torres, també fitxats
  El Vilanova no para i en les últimes hores ha anunciat tres fitxatges més. Un ve del Sitges i va coincidir amb Luri Sorroche la temporada passada i al Moja. Es tracta d'Adam Maftouh, que juga de lateral. Els altres dos ja van estar al Vilanova i provenen de l'Atlètic Vilanova. Són el davanter Sergio Ximénez i el central Iván Torres.